গত কয়েক মাসে এটাই মোটামুটি রুটিন হয়ে গেছে। প্রতি শনিবার খুব ভোরে কিংবা হাতে সময় থাকলে আগের রাতেই রওনা দিয়ে আমরা চলে আসি প্রিয়কের বাড়িতে। রাতে এলে ভোরেই বেরিয়ে পড়া যায়। আশপাশের ২০-৩০ কিলোমিটারের মধ্যে সব কিছুই প্রিয়কের নখদর্পণে। কোথায় কুমোরপাড়া-কামারপাড়া, কোথায় ধান ভানার আড়ত, কোথায়, কবে ঘোড়দৌড় বা ষাঁড়ের লড়াই, নৌকাবাইচ কিংবা মাছ ধরার উৎসব অথবা চড়কপূজা। কোন গ্রামে কবে সাপ্তাহিক হাটবার, কোন গ্রামে সব মাটির ঘরবাড়ি, কোথায় নদীর পাড়ে একটুখানি জিরোলেই জুড়োবে প্রাণ কিংবা কোনো দূরের গ্রামের বাজারের ঝুপড়ি হোটেলে মিলবে তাজা মাছ এমন আরো কত কি!